หุ้นยุโรปปิดบวกรับคาดการณ์อังกฤษยังอยู่ต่อใน EU
ตลาดหุ้นยุโรปปิดบวกติดต่อกันเป็นวันที่ 3 เมื่อคืนนี้ (21 มิ.ย.) เนื่องจากนักลงทุนมีมุมมองที่เป็นบวกว่า ชาวอังกฤษจะลงมติให้สหราชอาณาจักรยังคงเป็นสมาชิกสหภาพยุโรป (EU) ต่อไป ในวันพฤหัสบดีนี้
22 มิ.ย. 2559

สำนักข่าวอินโฟเควสท์รายงานว่า ดัชนี Stoxx Europe 600 เพิ่มขึ้น 0.7% ปิด (21 มิ.ย.) ที่ 340.04 จุด, ดัชนี CAC-40 ตลาดหุ้นฝรั่งเศสปิดที่ 4,367.24 จุด เพิ่มขึ้น 26.48 จุด หรือ +0.61%, ดัชนี DAX ตลาดหุ้นเยอรมันปิดที่ 10,015.54 จุด เพิ่มขึ้น 53.52 จุด หรือ +0.54% และดัชนี FTSE 100 ตลาดหุ้นลอนดอนปิดที่ 6,226.55 จุด เพิ่มขึ้น 22.55 จุด หรือ +0.36%
ตลาดหุ้นยุโรปได้รับแรงหนุนหลังจากผลสำรวจส่วนใหญ่ ซึ่งรวมถึงผลสำรวจจาก ORB ระบุว่า ชาวอังกฤษเลือกที่จะอยู่ต่อใน EU ส่วนผลการสำรวจล่าสุดของ Survation เมื่อวานนี้ระบุว่า กลุ่มที่สนับสนุนให้อังกฤษยังคงรวมตัวกับ EU มีจำนวน 45% ขณะที่กลุ่มที่ต้องการแยกตัวมีจำนวน 44% นอกจากนี้ ตลาดยังได้รับปัจจัยบวกหลังจากนายมาริโอ ดรากี ประธานธนาคารกลางยุโรป (ECB) กล่าวว่า “ECB พร้อมรับมือภาวะฉุกเฉินทุกอย่าง หลังการทำประชามติในอังกฤษเกี่ยวกับการถอนตัวออกจากสหภาพยุโรป (Brexit)”
หุ้นกลุ่มธนาคารปรับตัวขึ้น โดยหุ้นคอมเมิร์ซ แบงก์ พุ่งขึ้น 1.3% หุ้นบีเอ็นพี พาริบาส์ ปรับขึ้น 1.1% หุ้นดอยช์ แบงก์ ทะยานขึ้น 2.21% หุ้นโฟล์คสวาเกน ปรับตัวลง 0.92% หลังจากมาร์ติน วินเทอร์คอร์น อดีตประธานเจ้าหน้าที่บริหารโฟล์คสวาเกน ถูกตั้งกรรมการสอบสวนโดยอัยการเยอรมนีหลังต้องสงสัยว่าจงใจบิดเบือนกลไกตลาด